### Resume

Integrationsrådet i Vejle Kommune har på sit møde den 24. februar 2022 vedtaget at ændre de eksisterende vedtægter for så vidt angår Integrationsrådets sammensætning og valgmetode til sammensætning af et nyt råd. De nye vedtægter skal endeligt godkendes af Byrådet.

### Sagsfremstilling

Integrationsrådet i Vejle Kommune har på sit møde den 24. februar 2022 vedtaget at ændre de eksisterende vedtægter for så vidt angår Integrationsrådets sammensætning og valgmetode til sammensætning af et nyt råd. I detaljer går ændringerne ud på:

Ændring af valgmetode fra fremmødevalg til udpegning. Denne ændring er motiveret af et ønske fra det nuværende integrationsråd om at få et stabilt og bredt forankret integrationsråd, hvor medlemmerne brænder for at gøre en forskel for Vejle Kommune på integrationsområdet. Det nuværende integrationsråd har været udfordret af en stor udskiftning blandt medlemmerne og tre formandsskift i valgperioden. Udpegning som metode til sammensætning af Integrationsrådet er endvidere inspireret af sammenlignelige kommuner og Frivilligrådet og Handicaprådet i Vejle Kommune. Der er tale om udpegning af syv medlemmer fra de kulturelle foreninger i Vejle Kommune. Disse medlemmer erstatter de tidligere valgte medlemmer, hvis mandat udløber 1. april 2022.

Et medlem udpeges af Byrådet efter indstilling fra Aktiv Fritid (Kultur og Sundhed) og to medlemmer udpeges af Byrådet efter indstilling fra lokale frivillige hjælpeorganisationer. Der er i begge tilfælde tale om nye udpegninger, idet disse medlemmer vil kunne bidrage til at øge kendskabet til Integrationsrådet og fremme et bredere tværfagligt samarbejde på tværs af kulturelle forskelligheder.

Ovenstående udgør de indholdsmæssige ændringer af vedtægterne. Der er tillige foretaget enkelte tekniske justeringer. For detaljer henvises til forslag til nye vedtægter.

### Kommunaldirektøren indstiller,

|  |  |
| --- | --- |
| at | forslag til nye vedtægter for Integrationsrådet i [adresse] godkendes. |

### Beslutning

Henry Jørgensen fremsatte på vegne af den socialdemokratiske byrådsgruppe følgende ændringsforslag:

”Den i sagen beskrevne udpegning foretages og foreslås gældende frem til 1. april 2023.

På økonomiudvalgets initiativ og i et samarbejde med det udpegede råd, skal der i perioden frem til denne dato gennemføres en proces, der afklarer rådets fremtidige rolle og sikre, at der kan afholdes et fremmødevalg.”

For ændringsforslaget stemte et flertal på 16 medlemmer:

Morten Carlsen, Sara Steffensen, Henry Jørgensen, Sam Madsen, Tom Andersen, Jano Frederiksen, Elin Kristiansen, Solveig Nilsson, Thea Olesen , Catrine Jessen, Verner Sørensen, Valdemar Paulsen, Bo Mathiasen, Josephine Pedersen, Vera Winther og Ulrik Gregersen.

Imod ændringsforslaget stemte 14 medlemmer:

Hans Rasmussen, Zelma Lauridsen, Rosa Eriksen, Birger Sørensen, Zacharias Madsen, Dorte Bech, Jakob Kristoffersen, Ivan Bech, Lennarth Olesen, Leif Mikkelsen, Ulrik Bach, Lennarth Jakobsen, Børge Nissen og Benjamin Vestergaard.

Ændringsforslaget er herefter vedtaget.

De nye vedtægter for Integrationsrådet er således godkendt med den tilføjelse som fremgår af det vedtagne ændringsforslag.

Fraværende Matthias Søndergaard.

Fraværende Henriette Jessen. I stedet mødte Benjamin Vestergaard